stanford-oval/wikipedia huggingface dataset:
Aisha (täsmennyssivu)

Aisha voi tarkoittaa seuraavia:
Aisha, naisen nimi
Aiša (Aiša bint Abu Bakr), yksi profeetta Muhammadin vaimoista
3584 Aisha, asteroidi
Bibi Aisha, silvottu afganistanilainen nainen, World Press Photo -valokuvakilpailun voittaja
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Aisha”, voi hakea sivunnimihaulla, laajalla sivunnimihaulla tai tekstihaulla.
Aisen Nikolajev

| Aisen Nikolajev |
| --- | --- |

Sahan tasavallan 4. presidentti
 28. toukokuuta 2018 alkaen  
Edeltäjä:  Jegor Borisov
Henkilötiedot
Syntynyt: 22. tammikuuta 1972 (ikä 52) Leningrad
Aiheesta muualla
aisennikolaev.ru
Aisen Nikolajev (ven. Айсен Николаев, s. 22. tammikuuta 1972 Leningrad) on sahalainen poliitikko ja Venäjän federaatioon kuuluvan Sahan tasavallan neljäs presidentti. Hänet nimitettiin virkaa tekeväksi presidentiksi toukokuussa 2018, ja varsinaiseksi presidentiksi syksyllä. Ennen presidentiksi tuloaan Nikolajev toimi Jakutskin pormestarina 2012–2017.
Ageladas

| Ageladas> Ἀγελάδας.Henkilötiedot |
| --- | --- |
Syntynyt: 500-luku eaa. Argos
Kuollut: 400-luku eaa.
Taiteilija
Aktiivisena:  n. 520–450 eaa.
Ala:  kuvanveistäjä
Taidesuuntaus:  arkaainen kuvanveisto
Ageladas (m.kreik. Ἀγελάδας) tai Hageladas (Ἁγελᾴδας, Hagelādas) (500/400-luku eaa.) oli antiikin kreikkalainen kuvanveistäjä, joka edusti arkaaisen kauden kuvanveistoa. Hän oli kotoisin Argoksesta ja toimi noin vuosina 520–450 eaa.
Ageladas mainitaan kolmen mestarin, Feidiaan, Myronin ja Polykleitoksen, opettajana. Tämän tiedon historiallisuus on kyseenalainen, ja se voi kertoa lähinnä siitä, miten paljon Ageladasta aikanaan arvostettiin.
Antiikin lähteet antavat Ageladaasta ja tämän ajoituksesta ristiriitaisia tietoja. Pausaniaan mukaan Ageladas teki 66. olympiadin eli vuoden 516 eaa. Olympian kisojen hevosvaljakkoajojen voittajan Kleosthenes Epidamnoslaisen patsaan, joka pystytettiin Olympiaan. Olympiassa oli myös hänen tekemänsä Anokhos Taraslaisen (voitti 520 eaa.) ja Timasitheos Delfoilaisen (voitti 516 ja 512 eaa.) patsaat. Nämä ovat mahdollisesti Ageladaan varhaistöitä. Jos hän syntyi esimerkiksi noin vuonna 540 eaa., hän on hyvinkin voinut olla vielä Feidiaan opettaja.
Ongelmia aiheuttaa se, että Plinius vanhemman mukaan Ageladas olisi toiminut Polykleitoksen, Myronin ja Fradmonin tavoin 87. olympiadin aikaan eli noin vuonna 432 eaa. Tämä sopii yhteen sen kanssa, että Melitessä kerrotaan olleen Ageladas Argoslaisen tekemä Herakles Aleksikakoksen patsas, joka pystytettiin peloponnesolaissodan alkuvaiheessa 420-luvulla eaa. Lisäksi Pausanias mainitsee Ageladaan Naupaktoksen messenialaisille tekemän Zeus Ithomataksen patsaan. Tämä ajoittuu noin vuoteen 455 eaa. Nämä kaikki ajoittuvat liian myöhäiseen aikaan, jotta kyseessä voisi olla sama henkilö, joka toimi jo 500-luvulla eaa.
Ristiriitaa on selitetty sillä, että Ageladas-nimisiä kuvanveistäjiä olisi ollut kaksi. Erään ehdotuksen mukaan varhaisempi, jo 500-luvulla eaa. vaikuttanut olisi ollut Ageladas Argoslainen, ja toinen, 400-luvun eaa. jälkimmäisellä puoliskolla vaikuttanut Ageladas Sikyonlainen. Toisen ehdotuksen mukaan kumpikin olisi ollut argoslainen.
ARP (soitinvalmistaja)

ARP 2600
ARP Instruments, Inc. oli yhdysvaltalainen soitinvalmistaja. Yhtiö tunnetaan lähinnä valmistamistaan analogisista syntetisaattoreista, joita käyttivät useat tunnetut muusikot. ARP:n syntetisaattorit olivat suosittuja 1970-luvulla, mutta yhtiö lopetti toimintansa ajautuessaan konkurssiin vuonna 1981. Yhtiö oli 1970-luvulla Moogin rinnalla suurin yhdysvaltalainen syntetisaattorivalmistaja. Minimoogin ollessa Moogin tunnetuin malli ARP:lla olivat vastaavia malleja ARP Odyssey ja puolimodulaarinen ARP 2600.
ARP:n valmistamaa ARP 2600 käytettiin Star Wars -elokuvissa. Syntetisaattorilla tehtiin R2-D2:n äänet.
Tunnettuja käyttäjiä

Tony Banks, Genesis
Linda McCartney
Stevie Wonder
Depeche Mode
Jean Michel Jarre
Adolf Fredrik Liljeros

Adolf Fredrik Liljeros (10. heinäkuuta 1829 Lohja – 23. syyskuuta 1887 Helsinki) oli suomalainen kauppias ja valtiopäivämies.
Liljerosin äiti oli kätilö Greta Lovisa Binder. Helsinkiin muuttaneesta Liljerosista tuli kunnallisraatimies 1868, kaupungissa hän oli harjoittanut siirtomaa- ja sekatavarakauppaa jo pitkään. Liljeros oli porvarissäädyssä Uudenkaupungin edustaja valtiopäivillä 1877–1878, tehtävään ensin jo valitun kauppias F. Silcken sairastuttua.
Aisböle

Aisböle on kylä Salon kaupungin Särkisalossa. Kylä sijaitsee Särkisalon mantereen puoleisessa osassa.
Aisböle sijaitsee Finnarinselän rannalla Finnarin ja Montolan kylien välissä. Kylän pohjoisraja ulottuu Makarlanjärvelle ja kuivuneelle ja soistuneelle Vähäjärvelle. Kylän vähäinen asutus sijoittuu kylän läpi kulkevan maantien varrelle. Meren rannassa on kesäasutusta.
Aisböle mainitaan vuoden 1540 asiakirjoissa. Tuolloin kylässä on ollut kolme tilaa, jotka ovat yhdistyneet vuonna 1589, jolloin kylästä tuli niin sanottu yksinäistila. Kylään ilmestyi torpparien lisäksi uutta asutusta vasta 1900-luvun alkupuolella. Vuonna 1897 kylään perustettiin pensionaatti Meritorppa. Kylässä on myös Paperiliiton lomakeskus Särkelä.
Adolf Fischhof

Adolf Fischhof, Josef Kriehuberin litografia vuodelta 1848.
Adolf Fischhof (8. joulukuuta 1816 Alt-Ofen, Unkari – 23. maaliskuuta 1893 Emmersdorf) oli itävaltalainen liberaali poliitikko ja poliittinen teoreetikko.
Fischhof oli nuori apulaislääkäri, joka kohosi merkittävään rooliin vuoden 1848 vallankumouksen aikana. Hän esiintyi Wienissä puhujana kansanjoukkojen edessä vallankumouksen ensimmäisenä päivänä 13. maaliskuuta ja hänestä tuli hetkessä kumousta tukeneen opiskelijaliikkeen johtaja. Toukokuussa hänet valittiin Wieniä käytännössä hallinneen turvallisuuskomitean puheenjohtajaksi ja hän oli keskeisenä vaikuttajana Wienissä ja sitten Kremsierissä kokoontuneissa lyhytikäisissä kansalliskokouksissa. Fischhof oli mukana laatimassa Kremsierin kansalliskokouksen hyväksymää liberaalia perustuslakia, joka ei koskaan tullut voimaan. Vallankumouksen lopullisen kukistamisen jälkeen hänet pidätettiin maaliskuussa 1849 ja hän joutui lyhyeksi aikaa vankilaan. Häntä syytettiin virheellisesti osallisuudesta sotaministeri Theodor Baillet von Latourin murhaan.
Fischhof sai täydet kansalaisoikeutensa takaisin vuoden 1867 yleisessä armahduksessa, mutta kieltäytyi enää osallistumasta politiikkaan ja eli vetäytyneenä Emmersdorfiin. Hän kuitenkin jatkoi toimintaansa poliittisena teoreettikkona. Fischhof ehdotti vuonna 1861 julkaisemassaan lentokirjasessa Zur Lösung der ungarischen Frage Itävallan muuttamista kaksoismonarkiaksi – kuusi vuotta ennen vuoden 1867 suurta kompromissia. Vuonna 1869 hän ehdotti myös valtakunnan itävaltalaisen puoliskon muuttamista liittovaltioksi. Nämä ajatukset vaikuttivat paljon varsinkin tuon ajan tšekkiläisiin vaikuttajiin. Vuonna 1882 Fischhof yritti huonolla menestyksellä perustaa Itävaltaan eri kansallisuusryhmät yhdistävää vapaamielistä puoluetta.
Adolf Ferdinand von Konow

Adolf Ferdinand von Konow (9. kesäkuuta 1868 – 6. lokakuuta 1930 Turku) oli suomalainen maanviljelijä ja valtiopäivämies.
Von Konowin vanhemmat olivat eversti Johan Emil von Konow ja Hilda Charlotta Amalia Tudeer. Opettaja, tietokirjailija Walter von Konow oli hänen veljensä. Adolf Ferdinand von Konow valmistui agronomiksi ja otti suvun omistaman Lahisten kartanon hoitaakseen, kun hänen isänsä siitä luopui. Hän oli naimisissa Adla Hornborgin kanssa (k. 1930), heillä oli kaksi poikaa ja kaksi tytärtä.
Von Konow oli aatelissäädyssä edustaja  1897 ja 1905–1906.
666 (yhtye)

666 on Saksasta kotoisin oleva musiikkiyhtye, joka soittaa konemusiikkia. Yhtyeeseen kuuluu kaksi jäsentä, Dj 666 eli Mike Griesheimer ja toinen tuottaja Thomas Detert. He ovat samat henkilöt, jotka muodostivat myös eurodance-kokoonpano Activaten 1990-luvun alussa. Activate julkaisi muutaman singlen, joista tunnetuimpia ovat "Let the Rhythm Take Control" ja "Beat of Drum". Heidän sen aikaisista tuotoksistaan tunnetuin on "Save me" vuodelta 1994.
666:n musiikki on omalaatuista teknomusiikkia. Se on hieman kovempaa kuin tavallinen dance ja siinä on samaa tyyliä kuin vanhassa teknossa, jonka piti olla jo ohi mennyttä. 666:llä on kuitenkin paljon vannoutuneita faneja. Vuodesta 1997 ryhmän tyyli on ollut selkeästi dancea.
Dj 666 eli Mike Griesheimer syntyi vuonna 1968 Mannheimissa, Saksassa. Hän tapasi myöhemmin edellä mainitun Thomas Detertin, josta tuli hänen hyvä ystävänsä ja työtoverinsa.
Useat 666:n julkaisut ovat myyneet kultaa, hopeaa sekä platinaa. "Paradoxx"-kappaleen lp-versio oli myyntilistoilla 112 viikkoa. Suomessa tunnetuimpia julkaisuja lienee "Supadupafly". "Alarma" on ensimmäinen 666-nimellä julkaistu single. Muita singlejulkaisuja ovat "Diablo", "Amokk" sekä "Bomba". Viimeisin julkaisu on nimeltään "Policia".
666:n keulahahmoina ovat tanssijat ja laulajat "Sam" ja "Carry" sekä Demoniksi kutsuttu mieshenkilö. He toimivat esiintyjinä muissakin projekteissa kuten Scooter ja ATB.
Julkaisut > Studioalbumit

Paradoxx (1998)
Nitemare (1999)
Who's Afraid Of…? (2000)
Julkaisut > Singlet

Bomba!
D.E.V.I.L.
Alarma!
Amokk
Amokk / Alarma!
Amokk / Diablo
Diablo
Paradoxx
Bomba!k
Dance 2 Disco
Who's Afraid Of...?
Supa-Dupa-Fly
Insanity
Dance Now!
Policia
Salute!
Aiheesta muualla

http://www.666-homepage.com/
http://www.dj666.com
http://www.discogs.com/artist/666
31 (luku)

| --- | --- |
Luonnolliset luvut
31 ← 30 31 32 33 34 35 36 37 38 39 →
Kardinaaliluku: kolmekymmentäyksi, (vanh.) yksineljättä
Järjestysluku: kolmaskymmenesyhdes, kolmaskymmenesensimmäinen
Tekijät: 1, 31
Alkutekijät:  31

Roomalainen numero: XXXI
Binääriluku: 11111
Oktaaliluku: 37
Duodesimaaliluku: 27
Heksadesimaaliluku: 1F
Vigesimaaliluku: 1B
31 (kolmekymmentäyksi) on luonnollinen luku, jota edeltää luku 30 ja seuraa luku 32.
Matematiikassa

31 on yhdestoista alkuluku.
31 on kolmas Mersennen alkuluku:  2^{5}-1.
31 on Mersennen alkuluvun  2^{31}-1 eksponentti.
31 on 29:n alkulukukaksonen.
31 on onnellinen luku.
31 on onnekas luku (engl. lucky number).
31 on keskitetty kolmioluku.
31 on keskitetty viisikulmioluku (katso kuva).
31 voidaan muodostaa kolmen peräkkäisen alkuluvun summana:  7+11+13.
31 voidaan muodostaa luvun 3 eri potenssien summana:  3^{3}+3^{1}+3^{0}.
31 on kahden ensimmäisen itseensä korotetun alkuluvun summa:  2^{2}+3^{3}.
31 on takaperin toinen alkuluku (13).
31 esiintyy yhdessä jaottomassa Pythagoraan kolmikossa: (31, 480, 481).
31 on pienin luku, joka on (vähintään) viiden luonnollisen luvun tapauksessa kunkin itseään pienempien tekijöiden summa. (Nämä luvut ovat 32, 125, 161, 209 ja 221.)
31 on ainoa tunnettu alkuluku, joka on kahden luonnollisen luvun tapauksessa kunkin tekijöiden summa. (Nämä luvut ovat 16 ja 25.)
31 voidaan muodostaa useammalla kuin yhdellä tavalla muodossa  a^{0}+a^{1}+\ldots +a^{b}, jossa a ja b ovat kokonaislukuja ja  a,b\geq 2:  2^{0}+\ldots +2^{4} ja  5^{0}+5^{1}+5^{2}. (Ainoa toinen tunnettu vastaava luku on 8 191.)
Luonnollisia lukuja, joita ei voida muodostaa eri neliölukujen summana, on 31 kappaletta.
Luonnontieteissä

Alkuaineiden jaksollisessa järjestelmässä 31 on galliumin järjestysluku.
Fosfori-31 on fosforin ainoa vakaa isotooppi.
Rauta-57 on raudan vakaa isotooppi, jonka neutroniluku on 31.
31 Euphrosyne on asteroidi.
Andromedan galaksi tunnetaan myös nimellä Messier 31.
Muissa yhteyksissä

Tammikuussa, maaliskuussa, toukokuussa, heinäkuussa, elokuussa, lokakuussa ja joulukuussa on 31 päivää.
Eurooppatie E31 kulkee Alankomaiden ja Saksan välillä.
31 on Alankomaiden kansainvälinen suuntanumero.
Herbert Hoover oli Yhdysvaltojen 31. presidentti.
Kalifornia on Yhdysvaltojen 31. osavaltio.
Suomi on Naton 31. jäsenmaa.
STS-31 oli Nasan avaruussukkulalento, jolla Hubble-teleskooppi vietiin avaruuteen.
Aiheesta muualla

Kuvia tai muita tiedostoja aiheesta 31 (luku) Wikimedia Commonsissa
31 keskitettynä viisikulmiolukuna.
Älä liiku

| Älä liiku> Non ti muovere |
| --- | --- |

Ohjaaja:  Sergio Castellitto
Käsikirjoittaja:   Sergio Castellitto  Margaret Mazzantini 
Perustuu:  Margaret Mazzantinin romaaniin Älä liiku (Non ti muovere, 2001)
Tuottaja:   Marco Chimenz  Giovanni Stabilini  Riccardo Tozzi 
Säveltäjä:   Lucio Godoy  Vasco Rossi 
Kuvaaja:  Gian Filippo Corticelli
Leikkaaja:  Patrizio Marone
Tuotantosuunnittelija:  Francesco Frigeri
Lavastaja:  Francesco Frigeri
Pääosat:   Penélope Cruz  Sergio Castellitto  Claudia Gerini 
Valmistustiedot
Valmistusmaa:   Italia  (mukana myös Espanja ja Britannia) 
Tuotantoyhtiö:   Cattleya  Cineritmo  Medusa Film  Alquimia Cinema  The Producers Films 
Ensi-ilta:   2004-03-1212. maaliskuuta 2004 (Italia)  
Kesto:  125 minuuttia
Alkuperäiskieli:  italia
Aiheesta muualla
IMDb 
AllMovie
Infobox OKNimi-testi OK: 
Älä liiku (ital. Non ti muovere) on vuonna 2004 ensi-iltansa saanut Sergio Castellitton ohjaama italialainen draamaelokuva, jonka pääosissa ovat Penélope Cruz ja Castellitto itse. Heidän roolisuorituksensa olivat kriitikoiden ylistämät ja heidät palkittiin parhaan naispääosan ja miespääosan David di Donatello -palkinnoilla. Elokuva kertoo menestyneen kirurgin ja köyhän naisen intohimoisesta mutta traagisesta rakkaussuhteesta.
Sergio Castellitto ja hänen vaimonsa Margaret Mazzantini sovittivat elokuvan käsikirjoituksen Mazzantinin samannimisen menestysromaanin Älä liiku (Non ti muovere, 2001) pohjalta. Elokuvan tuottajina olivat Marco Chimenz, Giovanni Stabilini ja Riccardo Tozzi. Elokuva esitettiin vuoden 2004 Cannesin elokuvajuhlilla Un certain regard -esityssarjassa.
Juoni

Menestyneen kirurgin, Timoteon (Sergio Castellitto), 15-vuotias Angela-tytär (Elena Perino) on joutunut liikenneonnettomuuteen ja tuotu koomassa sairaalaan, jossa Timoteo on töissä. Angelan ollessa leikkauksessa Timoteo ajautuu muistoissa 16 vuotta taaksepäin, jolloin hän kohtasi köyhän, elämän runteleman Italia-nimisen naisen (Penélope Cruz), jonka kanssa hän aloitti intohimoisen mutta traagisen rakkaussuhteen.
Tuotanto

Rooliaan varten Penélope Cruz opiskeli italian kielen. Älä liiku kuvattiin Italiassa, missä sen kuvauspaikkoina olivat muun muassa Rooma, Cosenzan maakunnassa sijaitseva Altilian kunta sekä Campobasson maakunnassa sijaitsevat Bojanon, Castropignanon ja Sepinon kunnat. Italialaisten tuotantoyhtiöiden Cattleyan, Cineritmon ja Medusa Filmin lisäksi elokuvaa oli tuottamassa myös espanjalainen Alquimia Cinema ja brittiläinen The Producers Films. Italian kulttuuriministeriö MiBACT oli myös tukemassa elokuvan tuotantoa.
Julkaisu ja vastaanotto

Älä liiku sai ensi-iltansa Italiassa 12. maaliskuuta 2004. Elokuvan teatterilevittäjänä Italiassa oli Medusa Distribuzione. Espanjan ensi-ilta oli 17. syyskuuta 2004 ja Britannian 18. maaliskuuta 2005. Elokuvan espanjankielisinä niminä ovat No te muevas ja Un loco amor, jota käytetään Argentiinassa. Elokuvan englanninkielisenä nimenä on Don’t Move, jota käytetään Britanniassa, Yhdysvalloissa ja muutenkin kansainvälisesti. Älä liiku esitettiin myös Un certain regard -esityssarjassa Cannesin elokuvajuhlilla Ranskassa 16. toukokuuta 2004. Maailmanlaajuisesti elokuva tuotti yhteensä 12 071 007 dollarin lipputulot.
Rotten Tomatoes -sivuston mukaan 46% kriitikoista on antanut elokuvalle positiivisen arvosanan 5,8/10 keskiarvolla. Keräys perustuu 61 arviointiin. 6 527 käyttäjästä 80% on antanut elokuvalle positiivisen arvosanan 3,8/5 keskiarvolla. Metacritic-sivuston mukaan 20 arvostelun perusteella elokuva on saanut 59 pistettä sadasta mahdollisesta. Metacriticin 14 käyttäjää on antanut elokuvalle keskiarvon 6,6/10. Internet Movie Databasen 6 723 käyttäjää on antanut elokuvalle keskiarvon 7,1/10.
Future Film julkaisi elokuvan Suomessa DVD:lle 18. marraskuuta 2005.
Aiheesta muualla

Älä liiku Internet Movie Databasessa (englanniksi)
Älä liiku AllMoviessa. (englanniksi)
Älä liiku Rotten Tomatoes -sivustolla (englanniksi)
Älä liiku Metacriticin sivuilla (englanniksi)
Älä liiku Box Office Mojossa (englanniksi)
Adolf Fredrik Munck (senaattori)

Adolf Fredrik Munck (4. huhtikuuta 1800 Vihti – 2. maaliskuuta 1886 Helsinki) oli suomalainen senaattori ja Viipurin hovioikeuden hovioikeudenneuvos.
Munckin vanhemmat olivat tilanomistaja, eversti Claes Johan Munck (k. 1839) ja Kristina Elisabet Arnkihl. Hän pääsi ylioppilaaksi 1814 ja suoritti Turun akatemiassa tuomarintutkinnon 1818. Munck sai varatuomarin arvon 1826.
Munck oli Suomen senaatin talousosastolla ylimääräisenä kamarikirjurina 1817–1822, Turun hovioikeuden ylimääräisenä notaarina 1822–1823, senaatin oikeusosastolla ylimääräisenä kopistina 1823–1826, vakinaisena kopistina 1826–1832 ja kanslistina 1832–1835. Hän sai protokollasihteerin arvonimen 1834. Munck oli sitten Turun hovioikeuden asessorina 1835–1839 ja Viipurin hovioikeudessa asessorina 1839–1841 ja hovioikeudenneuvoksena 1841–1857. Hän oli viimeksi Suomen senaatin oikeusosastolla senaattorina 1857–1867.
Munck oli naimisissa vuodesta 1841 Lovisa Kuhlströmin kanssa.
Ahjon konepaja

Ahjon Konepaja Osakeyhtiö - Aktiebolaget Ahjo Mekaniska Verkstad oli Helsingin Siltasaaressa osoitteessa Hakaniemenkatu 4 – Näkinkuja 9–11 1920- ja 1930-luvuilla toiminut konepaja.
Ahjo konepajayhtiö perustettiin vuonna 1919 ja se jatkoi 1918 perustetun yrityksen Ahjo Konetehdas J. L. Ilmonen toimintaa ostettuaan sen. Uuden yrityksen suurin omistaja oli Emissioniosakeyhtiö. Samalla paikalla oli aiemmin toiminut John von Julinin vuonna 1853 perustama konepaja, vuodesta 1871 Stenbergin konepaja sekä Nikolajeffin omistama, vuonna 1909 perustettu Konetehdas Alfa.
Ahjon konepaja valmisti  muun muassa höyrykattiloita, erilaisia kuljetus- ja siirtolaitteita, maatalous- ja nostokoneita, vene- ja maatalousmoottoreita, vanne- ja sirkkelisahoja, halonsahaus- ja pilkkomiskoneita, vesipumppuja, rakennuskoneita ja kottikärryjä. Konepaja toimi myös autokorjaamona.
Ahjon konepajatoiminta myytiin vuonna 1939 Verkkosaarenkatu 4:ssä toimineelle uudelle Ahjo Oy:lle, ja Ahjon Konepaja Osakeyhtiö toimi tämän jälkeen pelkkänä kiinteistöyhtiönä. Ahjon entinen konepajakiinteistö oli vuoteen 1958 saakka Oy Nikolajeff Ab:n moottorikorjaamon käytössä, ja sen jälkeen siinä toimi paperialan tukkukauppaa harjoittanut Oy O. J. Dahlberg Ab. Ahjon Konepaja Osakeyhtiön nimeksi muuttui vuonna 1952 Oy Ahjon Auto Ab ja vuonna 1958 Kiinteistö Oy Hakaniemenkatu 4. Yhtiö fuusioitiin vuonna 1977 Ab Investor Oy:hyn, jonka omisti varatuomari Lars Nygren (1913–1980).
Aiheesta muualla

Ahjon konepaja osakeyhtiön pienpainatteita, Kansalliskirjasto digitaaliset aineistot
Ahjon Konepaja Osakeyhtiö, Suomen Kuvalehti, 14.04.1923, nro 15, s. 24, Kansalliskirjaston digitaaliset aineistot
Aalborgin yliopisto

| Aalborgin yliopisto> Aalborg Universitet (AAU) |
| --- | --- |
  

Perustettu:  1974
Henkilökunta:  n. 3 350 (2020)
Opiskelijoita:  n. 20 000 (2020)
Sivusto:  https://www.aau.dk/
Aalborgin yliopisto (tansk. Aalborg Universitet, lyh. AAU) on Tanskan Aalborgissa sijaitseva yliopisto. Se perustettiin vuonna 1974 yhdistämällä useita kaupungissa sijainneita oppilaitoksia. Yliopistossa oli vuonna 2020 yhteensä noin 20 000 opiskelijaa viidessä eri tiedekunnassa.
Tiedekunnat

Yhteiskuntatieteellinen tiedekunta
Humanistinen tiedekunta
Lääketieteellinen tiedekunta
Tietotekniikan ja teollisen muotoilun tiedekunta
Insinöörikoulu ja luonnontieteellinen tiedekunta
Aiheesta muualla

Kuvia tai muita tiedostoja aiheesta Aalborgin yliopisto Wikimedia Commonsissa
Yliopiston verkkosivut (tanskaksi) (englanniksi)
Agena target vehicle

| Agena |
| --- | --- |
Alkuperäinen nimi:  Agena target vehicle
 Agena target vehicle Gemini 8:sta nähtynä.
Organisaatio:  NASA
Valmistaja:  Lockheed, McDonnell
Tehtävätyyppi:  Telakointimoduuli
Ohilennot:  Maa
Laukaisualus:  Atlas
Agena on telakointialus, jota käytettiin Gemini-lennoilla telakoitumisen harjoitteluun. Alus oli muokattu Lockheed RM-81 Agena-D kantoraketin ylemmästä osasta.
Tehtävät

| Koodi | Gemini-tehtävä | Tapahtumat |
| --- | --- | --- |
| GATV-5002 | Gemini 6 | Agena laukaistiin yhdessä Gemini 6:n kanssa. |
| GATV-5003 | Gemini 8 | Ensimmäinen telakoituminen. |
| GATV-5004 | Gemini 9 | Telakoituminen epäonnistui. |
| ATDA-2186 | Gemini 9A | Telakointiportti halkesi,telakointi epäonnistui. |
| GATV-5005 | Gemini 10 | Korkeus vaihdettiin. |
| GATV-5006 | Gemini 11 | Korkeutta nostettiin enemmän. |
| GATV-5001A | Gemini 12 | Agena pudotettiin kiertoradalta. |
Addrup

| Addrup |
| --- | --- |
 Göpelplatz Addrupissa
 Addrup Essenin alueella
 Addrup
 Koordinaatit: 52°43′7″N, 8°1′38″E 
Valtio:  Saksa
Osavaltio:  Ala-Saksi
Piirikunta:  Cloppenburg
Kunta:  Essen (Oldenburg)
Pinta-ala:  
 – Kokonaispinta-ala:  7,47 km²
Korkeus:  28 m
Väkiluku (2014):  298
 – Väestötiheys:  40 as./km²
Aikavyöhyke:  UTC+1
 – Kesäaika:  UTC+2
Postinumero:  49632
Suuntanumero(t):  05438
 
 addrup.de 
Infobox OKVirheellinen NIMI-arvo: 
Addrup on noin 300 asukkaan kylä Essenin (Oldenburg) kunnassa Saksan Ala-Saksin osavaltiossa.
Sijainti

Addrupin kylää ympäröivät kylät Bevern, Calhorn, Gut Lage, Lüsche ja Uptloh. Addrup sijaitsee Oldenburgin maakunnassa.
Historia

Addrupin kylä mainitaan ensimmäisen kerran asiakirjassa vuodelta 950. Tällöin kylää kutsuttiin nimellä Adathorp. Nimen kirjoitusasu on vaihdellut vuosien varrella; vuonna 1340 nimi kirjoitettiin Addorpe, vuonna 1376 Adorpe.
Keskiajalla Tecklenburgin kreivikunta perusti Addrupiin vapaan tuomioistuimen. Kylä on ollut osa Münsterin ruhtinaspiispakuntaa, Oldenburgin herttuakuntaa, Ems-superioria osana Ranskan ensimmäistä keisarikuntaa, Oldenburgin suurherttuakuntaa, Oldenburgin vapaavaltiota sekä Gau Weser-Emsin hallinnollista aluetta natsi-Saksassa. Nykyään Addrup kuuluu Ala-Saksin osavaltioon.
On tiedossa, että kahdeksan eri addrupilaisen perheen sukupuut juontavat juurensa yli 500 vuoden päähän.
Vuonna 1987 Addrupin asukkaat rakensivat Göpeplatzin, kylän kokoontumispaikan, jossa on paviljonki ja leikkikenttä lapsille.
Merkittäviä henkilöitä

Caspar Heinrich Borges (1824–1890), Detroitin piispa
Clemens große Macke (* 1959), entinen Ala-Saksin maapäivien jäsen
Jean Papineau-Couture

Jean Papineau-Couture (12. marraskuuta 1916 Montreal – 11. elokuuta 2000 Montreal) oli kanadalainen säveltäjä ja musiikkipedagogi. Hän oli Guillaume Couturen ja Mercédès Papineaun lapsenlapsi. Hän aloitti pianonsoiton opiskelun äitinsä Marie-Anne Dostalerin johdolla vuonna 1922. Vuosina 1926–1939 häntä opetti Françoise D'Amour. Vuosina 1937–1940 hän opiskeli kontrapunktia Gabriel Cussonin ja vuosina 1939–1940 pianonsoittoa Léo-Pol Morinin johdolla.
Vuonna 1940 Papineau-Couture pääsi Bostonin New England Conservatoryyn Québecin hallituksen stipendillä opiskelemaan sävellystä Quincy Porterin, orkesterinjohtoa Francis Findlayn ja pianonsoittoa Beveridge Websterin johdolla. Vuosina 1941–1943 häntä opetti Nadia Boulanger Cambridgessa, Massachusettsissa.
Papineau-Couture toimi Montrealin yliopiston musiikin tiedekunnan dekaanina vuosina 1968–1973. Hän opetti myös The Conservatory of Musicissa. Hänen johdollaan opiskelivat muiden muassa Marcelle Deschênes, Richard Grégoire, Jacques Hétu, François Morel, André Prévost ja Gilles Tremblay. Säveltäjänuransa aikana Papineau-Couture sai vaikutteita muun muassa impressionismista ja uusklassisesta tyylistä. Hänen teoksiinsa kuuluu muun muassa piano- ja kamarimusiikkia. Hän myös kirjoitti lukuisia artikkeleita ja kirja- sekä levyarvosteluja.
Papineau-Couturen vaimo oli kirjailija Isabelle Papineau-Couture. Huilisti François Papineau-Couture on hänen poikansa.
Jason Boyd

| Jason Boyd> Henkilötiedot |
| --- | --- |
Syntynyt: Yhdistynyt kuningaskunta
Ammatti:  näyttelijä
Näyttelijä
Aktiivisena:  2003–
Merkittävät roolit:  Adam Grint (Opettajat)
Aiheesta muualla
IMDb 
Jason Boyd on brittiläinen näyttelijä, joka on näytellyt Opettajat-televisiosarjassa Adam Grintiä vuosina 2003–2004 ja Piers Polkissia elokuvassa Harry Potter ja Feeniksin kilta (2007).